RESOLUCIÓN do 15 de novembro de 2010 pola que se declara de interese galego e se ordena a inscrición no Rexistro de Fundacións de Interese Galego da Fundación Fragas do Mandeo.
CONSELLERÍA DO MEDIO RURAL — III. OUTRAS DISPOSICIÓNS — 24/11/2010

Examinado o expediente de declaración de interese galego e inscrición no Rexistro de Fundacións de Interese Galego da Fundación Fragas do Mandeo, dítase esta resolución baseada nos feitos e fundamentos de dereito que se expoñen a seguir:
Feitos:
1. Fernando Ricardo Bandín Monteiro, en representación da Fundación Fragas do Mandeo, mediante solicitude do 24 de agosto de 2010, formulou solicitude de clasificación e declaración de interese galego e inscrición no Rexistro de Fundacións de Interese Galego.
2. A Fundación Fragas do Mandeo foi constituída en escritura pública outorgada en Burela o seis de xullo de dous mil dez, ante o notario Luis Muíño Fidalgo, co número de protocolo novecentos setenta e nove, pola Asociación Cultural O Rabo do Galo, a Sociedade Galega de Historia Natural e o Grupo Naturalista Habitat, que actúan, representados respectivamente, por Fernando Ricardo Bandín Monteiro, Carlos María Manuel Rodríguez e Antón Vázquez Corral.
3. A Fundación Fragas do Mandeo ten por obxecto, segundo establece o artigo 6º dos estatutos, realizar labores de custodia do territorio con fins de conservación da paisaxe e dos ecosistemas naturais, coa súa fauna, flora e xea asociadas, así como fomentar a custodia do territorio como fórmula para protexer a natureza e promover a súa conservación, baseándose na definición que a Lei 42/2007, do 13 de decembro, do patrimonio natural e da biodiversidade, fai dos termos Custodia do territorio e de Entidade de custodia do territorio, e no artigo 4º.1 da Lei 12/2006, do 1 de decembro, de fundacións de interese galego, que contempla como fins de interese xeral a defensa do medio natural de Galicia.
4. Na constitución da fundación constan os aspectos relativos á personalidade dos fundadores; á súa capacidade para constituíla e á súa vontade de facelo como de interese galego conforme os preceptos da Lei 12/2006, do 1 de decembro, de fundacións de interese galego.
5. Nos estatutos da fundación constan os aspectos relativos á súa denominación e natureza (artigo 1º); o seu enderezo en Porzomillos, Oza dos Ríos na Coruña (artigo 2º); o seu obxecto e finalidade (artigo 6º); as regras para aplicación das rendas ao obxecto fundacional e para a determinación dos beneficiarios (artigos 9º e 11º); e a designación do padroado como órgano de goberno, representación e administración dela, con indicación do seu réxime de funcionamento (artigos 12º a 26º).
6. Os membros do padroado da fundación que aceptaron o seu cargo son Asociación Cultural O Rabo de Galo, representada por Fernando Ricardo Bandín, como presidente; como vicepresidente a Sociedade Galega de Historia Natural, representada por Carlos María Manuel Rodríguez Silvar, e como secretario o Grupo Naturalista Habitat, representada por Antón Vázquez Corral.
7. A comisión integrada polos secretarios xerais de todas as consellerías elevou ao conselleiro de Presidencia, Administracións Públicas e Xustiza proposta de clasificación como de interese da defensa do medio natural de Galicia da Fundación Fragas do Mandeo, dado o seu obxecto e finalidade, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 47º da citada lei e o artigo 51º do Decreto 14/2009, do 21 de xaneiro, polo que se aproba o Regulamento de fundacións de interese galego, o protectorado será exercido polo departamento da Xunta que teña atribuídas as competencias correspondentes aos fins fundacionais, procedendo á súa clasificación como de interese ambiental.
8. Á vista da citada proposta da comisión de secretarios xerais, por orde da Consellería de Presidencia, Administracións Públicas e Xustiza do 27 de outubro de 2010 (Diario Oficial de Galicia do 8 de novembro) clasificouse como de interese para a defensa do medio natural de Galicia e adscribiuse á Consellería do Medio Rural para efectos do exercicio do protectorado sobre ela.
Fundamentos de dereito:
Primeiro.-O artigo 34º da Constitución española recoñece o dereito de fundación para fins de interese xeral, consonte a lei, e o artigo 27º.26 do Estatuto de autonomía para Galicia, establece que é competencia exclusiva da Comunidade Autónoma galega o réxime das fundacións de interese galego.
Segundo.-De acordo co disposto no artigo 7º.2 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, en relación co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, corresponde a esta Consellería do Medio Rural a declaración de interese galego mediante resolución publicada no Diario Oficial de Galicia e a inscrición no Rexistro de Fundacións de Interese Galego da Fundación Fragas do Mandeo, así como o exercicio das funcións de protectorado e as demais que correspondan á Xunta de Galicia de conformidade co indicado no dito regulamento.
Terceiro.-Á vista do disposto na Lei 12/2006, do 1 de decembro, de fundacións de interese galego, e nos decretos 14/2009, do 21 de xaneiro, polo que se aproba o Regulamento de fundacións de interese galego, e o Decreto 15/2009, da mesma data, polo que se aproba o Regulamento do Rexistro de Fundacións de Interese Galego, deben entenderse substancialmente cumpridos os requisitos establecidos pola declaración de interese galego e procede a inscrición no Rexistro de Fundacións de Interese Galego, sección da Consellería do Medio Rural, da Fundación Fragas do Mandeo, polo que
RESOLVO:
1. Recoñecer e declarar de interese galego a Fundación Fragas do Mandeo.
2. Ordenar a súa inscrición no Rexistro de Fundacións de Interese Galego, sección da Consellería do Medio Rural.
3. Que a dita fundación queda expresamente sometida á Lei 12/2006, do 1 de decembro, ao Decreto 14/2009, do 21 de xaneiro, polo que se aproba o Regulamento de fundacións de interese galego, e ao Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, e demais normativa de aplicación, onde se establecen especialmente as obrigas de dar publicidade suficiente dos seus obxectivos e actividades, da ausencia de ánimo de lucro na prestación dos seus servizos e de solictar as preceptivas autorizacións, quede suxeita ao protectorado da Xunta de Galicia, que será exercido por esta consellería.
Contra esta resolución pode interpoñerse recurso de alzada ante o conselleiro do Medio Rural, no prazo dun mes contado desde o día seguinte ao da súa publicación, segundo o disposto nos artigos 114º e 115º da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 15 de novembro de 2010.
Jorge Atán Castro
Secretario xeral da Consellería do Medio Rural